## Program pomoćničkog ispita za zanimanje precizni mehaničar

### NN 12/2010 (25.1.2010.), Program pomoćničkog ispita za zanimanje precizni mehaničar

MINISTARSTVO GOSPODARSTVA, RADA I PODUZETNIŠTVA

272

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

PRECIZNI MEHANIČAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja precizni mehaničar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje precizni mehaničar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak.

Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada elementa precizno mehaničkog sklopa ručnim i strojnim obradama | Navesti redoslijed tehnološkog postupka izrade elemenata precizno mehaničkih sklopova i izraditi jednostavne elemente precizno mehaničkih sklopova. |
| Sastavljanje elemenata u precizno mehanički sklop | Opisati tehnološki postupak sastavljanja elemenata u precizno mehanički sklop i sastaviti jednostavan sklop. |
| Sastavljanje i rastavljanje precizno mehaničkih sklopova strojeva i uređaja | Opisati tehnološki postupak sastavljanja i rastavljanja precizno mehaničkih sklopova strojeva i uređaja i sastaviti jednostavne strojeve i uređaje. |
| Izrada dijelova alata ili naprave na CNC upravljanom alatnom stroju (npr. glodalici) | Razraditi tehnološki postupak izrade jednostavnih dijelova alata ili naprava na CNC upravljanom alatnom stroju i programirati izradu jednog jednostavnog dijela. |
| Zamjena standardnih dijelova na precizno-mehaničkim uređajima (fotokopirni stroj) | Opisati tehnološki postupak zamjene standardnih dijelova na fotokopirnom uređaju i zamijeniti neispravni dio. |
| Zamjena standardnih dijelova na precizno-mehaničkim uređajima (printer) | Navesti redoslijed tehnološkog postupka zamjene standardnih dijelova na printeru i zamijeniti pojedine dijelove. |

2.1.2. Uz praktični uradak naučniku se zadaju i radne probe (najviše 3).

Probe koje se zadaju moraju biti iz različitih područja zanimanja.

|  |  |
| --- | --- |
| Vrsta radne probe | Opis radne probe  (očekivane praktične stručne kompetencije) |
| Izrada dijelova alata ili naprave na CNC upravljanom alatnom stroju.  (npr. CNC glodalici) | Programirati izradu jednostavnih dijelova alata ili naprave na numerički upravljanom alatnom stroju |
| Sastavljanje mehaničkog sklopa alata ili naprave | Izabrati elemente i sastaviti mehanički sklop alata ili naprave |
| Sastavljanje pneumatskog sustava | Izabrati elemente i sastaviti jednostavne pneumatske sustave |
| Sastavljanje hidrauličkog sustava | Izabrati elemente i sastaviti jednostavne hidrauličke sustave |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teoretski dio naukovanja, koja su neophodna za obavljanje praktičnih postupaka u zanimanju.

|  |  |
| --- | --- |
| Nastavna područja | Očekivani ishodi učenja |
| Tehničko crtanje | Nabrojiti vrste crteža i standarda te obrazložiti propise izrade tehničko-tehnološke dokumentacije.  Prikazati i kotirati predmete i jednostavnije finomehaničke sklopove.  Obrazložiti važnost tolerancija i znakova kvalitete obrade na tehničkim crtežima, izabrati tolerancije iz tablica i proračunati tolerancije provrta i osovina.  Koristiti tehničko-tehnološku dokumentaciju, kataloge i tvorničke upute pojedinih sklopova iz precizne mehanike. |
| Obrada odvajanjem čestica | Definirati osnovne pojmove o geometriji reznih alata, nabrojiti vrste strugotina i objasniti režim rada.  Objasniti postupke tokarenja i primjenu odgovarajućih alata.  Opisati postupke glodanja i odabrati alate i naprave za stezanje kod glodanja.  Opisati vrste i geometriju brusnih ploča kod postupka brušenja.  Definirati osnovne pojmove o postupcima blanjanja i alatima za blanjanje.  Opisati postupak piljenja materijala.  Opisati postupak provlačenja i izbor alata za provlačenje.  Izložiti primjenu i odabir postupaka završnih finih obrada. |
| Obrada deformacijom | Definirati osnovne pojmove o svojstvima materijala za obradu deformacijom.  Opisati osnovne alate i postupke odsijecanja materijala.  Opisati osnovne postupke savijanja materijala.  Objasniti osnovne parametre i postupke kovanja materijala. |
| Elektrotehnika i električni strojevi | Definirati pojmove električni naboj, električni napon, struja i otpor.  Objasniti međusobnu ovisnost napona, struje i otpora u električnom strujnom krugu i grafički je prikazati.  Opisati opasnosti od električne struje za osobe Primijeniti propise i mjere zaštite za sprječavanje nezgoda od strujnog udara.  Izmjeriti struju i napon u istosmjernim strujnom krugu ampermetrom/voltmetrom i univerzalnim instrumentom.  Opisati djelovanje serijskoga i paralelnoga spoja otpornika, praktičnu primjenu i posljedice takvog spajanja.  Definirati jedinice za rad i snagu i preračunati osnovne vrijednosti u manju i obratno.  Objasniti pojam električnog polja i njegovu tehničku važnost.  Opisati magnetsko polje električne struje, njegove zakonitosti i tehničko značenje.  Izložiti karakteristične veličine izmjeničnih struja i napona i njihove jedinice.  Objasniti međusobnu ovisnost električnih veličina u RLC spojevima. |
| Mjerenja u elektrotehnici | Opisati dijelove i načelo rada analognih instrumenata za mjerenje napona, struje i otpora.  Opisati načelo izvedbe i rada digitalnog univerzalnog instrumenta.  Primijeniti postupke mjerenja napona i struje.  Opisati načela postupaka i izvedbi mjernih instrumenata za mjerenje otpora, induktiviteta i kapaciteta.  Primijeniti postupke mjerenja otpora, kapaciteta i induktiviteta.  Opisati principijelnu građu osciloskopa i izvesti mjerenja napona i frekvencije na jednostavnim sklopovima. |
| Elektronika | Objasniti fizikalne osnove i temeljna svojstva poluvodičkih komponenata (dioda, tranzistora i tiristora).  Objasniti strujno-naponska obilježja i mogućnosti primjene (sklopovi) u područjima zaštite i upravljanja u uređajima precizne mehanike.  Definirati nazive, raspored i funkciju izvoda elektroničkih komponenata (diode, tranzistori, tiristori, operacijska pojačala, digitalni sklopovi).  Objasniti osnovne pojmove karakterističnih parametara, poluvodičkih elektroničkih komponenata i njihovu praktičnu važnost.  Opisati osnovnu primjenu pojedinih komponenata i njihovu primjenu u karakterističnim sklopovima.  Izložiti ulogu sklopova u sustavu upravljanju u uređajima precizne mehanike. |
| Materijali u preciznoj mehanici | Navesti i opisati značenje pojedinih svojstava materijala koji se upotrebljavaju u preciznoj mehanici.  Nabrojiti postupke ispitivanja mehaničkih vrijednosti materijala.  Nabrojiti vrste i objasniti svojstva i primjenu materijala za izradu finomehaničkih elemenata.  Navesti vrste i objasniti svojstva i primjenu materijala za vodiče, otpornike i za poluvodičke komponente.  Objasniti svojstva i primjenu izolacijskih materijala.  Navesti vrste površinske zaštite i metode ispitivanja otpornosti na koroziju i mehaničko trošenje. |
| Polimeri | Nabrojiti vrste polimera i kompozitnih materijala.  Izložiti osnovnu kemijsku strukturu polimera.  Opisati karakteristike polimera u usporedbi s metalima.  Ispitivanjem svojstava odrediti vrstu polimera.  Opisati najčešće postupke obrade polimera.  Usporediti vrste polimera s mogućnostima njihove obrade. |
| Pneumatika | Objasniti osnovna načela pneumatskog upravljanja.  Spojiti pneumatske upravljačke sheme.  Opisati osnovna načela elektropneumatskog upravljanja.  Spojiti elektropneumatske upravljačke sheme.  Povezati pneumatike i elektropneumatike. |
| Hidraulika | Objasniti svojstva stlačenog ulja kao radnog medija.  Opisati djelovanje hidrauličkih elemenata.  Čitati i spajati hidrauličke sheme.  Objasniti osnovna načela hidrauličkog upravljanja.  Spojiti hidrauličke upravljačke sheme.  Objasniti osnovna načela elektrohidrauličkog upravljanja.  Spojiti elektrohidrauličke upravljačke sheme. |
| Matematika u struci | Izračunati materijalne troškove, vrijeme izrade i cijenu usluge.  Izraditi predračun za jednostavan popravak ili servis.  Izračunati plaću.  Izraditi jednostavan proračun iz područja precizne mehanike (sile, radnje, broja okretaja, brzine, snage, čvrstoće nosača). |
| Finomehanički elementi i elementarni sklopovi | Opisati postupke obrade u finomehanici.  Nabrojiti vrste materijala, opisati važnost, navesti područje primjene osnovnih finomehaničkih elemenata i elementarnih sklopova. |
| Finomehanički sklopovi | Nabrojiti vrste materijala, opisati važnost, navesti područje primjene osnovnih finomehaničkih sklopova.  Dimenzionirati osnovne finomehaničke sklopove. |
| Finomehanički spojevi | Opisati tehnologije spajanja materijala promjenom materijala (lemljenje, zavarivanje, lijepljenje, utaljivanje, spajanje kitom).  Opisati tehnologije spajanja materijala plastičnom deformacijom (zakivanje, porubljivanje, pregibanje, preklapanje).  Opisati tehnologije spajanja materijala elastičnom deformacijom (stezni spojevi, uprešani spojevi, klinjenje, uvrtanje). |
| Osnove automatizacije | Objasniti osnovne pojmove automatizacije.  Objasniti razliku između upravljanja i regulacije.  Prepoznati elemente regulacijskog kruga ili upravljačkog lanca na stvarnim uređajima i strojevima.  Definirati pojam signal i informacija.  Objasniti značaj senzora u automatizaciji. |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema radne i tehničko-tehnološke dokumentacije | 0 – 10 |  |
| Znanje i vještina očitavanja tehničko-tehnološke dokumentacije | 0 – 10 |  |
| Znanje i vještina razrade tehnološkog postupka izrade prema zahtjevu crteža | 0 – 10 |  |
| Znanje i vještina izbora materijala | 0 – 10 |  |
| Znanje i vještina određivanja broja i redoslijeda postupaka | 0 – 10 |  |
| Znanje i vještina određivanja alata, strojeva i uređaja | 0 – 10 |  |
| Znanje i vještina određivanja režima rada | 0 – 10 |  |
| Znanje i vještina izrade i sastavljanja strojeva i uređaja, puštanje u rad i pravilno održavanje | 0 – 30 |  |
| Znanje i vještina postupaka mjerenja i kontrole | 0 – 10 |  |
| Znanje i vještina pravilne zaštite na radu | 0 – 10 |  |
| Brzina i spretnost te vrijeme izrade uratka i radne probe | 0 – 10 |  |
| Završni izgled uratka | 0 – 10 |  |
| UKUPNO: | 0 – 140 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-53

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-272